[{"text_idx": "#000001", "text": "Plaid: Byddai modd hyfforddi deugain o feddygon y flwyddyn ym Mangor"}, {"text_idx": "#000002", "text": "Plaid Cymru yn cynnig ffordd ymlaen wedi i Lywodraeth Cymru gau\u2019r drws ar gwrs meddygaeth yn y gogledd"}, {"text_idx": "#000003", "text": "Mae Plaid Cymru wedi cynnig ffordd ymlaen i gryfhau gwasanaethau\u2019r Gig yn y gogledd wedi i Lywodraeth Cymru wrthod cymryd cam i sefydlu ysgol feddygol ym Mangor. Mae Ysgrifennydd Cabinet cysgodol y Blaid dros Iechyd a Gofal Cymdeithasol Rhun ap Iorwerth wedi cynnig y gellid sefydlu campws hyfforddi ar y cyd rhwng Prifysgolion Caerdydd, Abertawe a Bangor gyda deugain o fyfyrwyr y flwyddyn yn cael eu lleoli ym Mangor."}, {"text_idx": "#000004", "text": "Dywedodd Rhun ap Iorwerth, er nad oes modd sefydlu ysgol feddygol newydd dros nos, y byddai cynnig Plaid Cymru yn cychwyn y broses o hyfforddi israddedigion ym Mangor."}, {"text_idx": "#000006", "text": "\u201cYr oedd penderfyniad Llywodraeth Cymru i wfftio datblygu hyfforddiant meddygol ym Mangor yn siom enfawr i bobl yn y gogledd ac yn ergyd i weithwyr y GIG yno sydd ar hyn o bryd wedi eu llethu a\u0302 gwaith oherwydd nad yw\u2019r llywodraeth wedi cynllunio\u2019r gweithlu yn ddigonol."}, {"text_idx": "#000007", "text": "\u201cNid dim ond Plaid Cymru sydd eisiau hyn \u2013 mae\u2019r arbenigwyr wedi galw amdano, mae gweithwyr y GIG ei eisiau, a galwodd adroddiad diweddar gan Bwyllgor Iechyd y Cynulliad Cenedlaethol am yr un peth."}, {"text_idx": "#000008", "text": "\u201cMae\u2019n bwysig ein bod yn angori myfyrwyr yn y gogledd. Trwy anelu i gael nifer cynyddol o israddedigion wedi eu lleoli yma, gallwn gryfhau gwasanaethau\u2019r GIG ar draws y rhanbarth. Byddai modd i ni hefyd ddatblygu arbenigedd mewn meddygaeth wledig a hyfforddi meddygon i ddarparu gwasanaethau trwy gyfrwng y Gymraeg."}, {"text_idx": "#000009", "text": "\u201cBydd Plaid Cymru yn parhau i weithio tuag at sefydlu ysgol feddygol annibynnol yn y pen draw ym Mangor, ond mae ein cynigion heddiw yn rhoi ffordd ymlaen i ni gyrraedd y nod o ddarparu gwasanaethau ysbyty cryf a chynaliadwy ar draws y gogledd.\u201d"}]